大梁行
作者：唐堯客
朝代：唐

paragraphs: 客有成都來，爲我彈鳴琴。
前彈別鶴操，後奏大梁吟。
大梁傷客情，荒臺對古城。
版築有陳跡，歌吹舞遺聲。
雄哉魏公子，疇日好羅英。
秀士三千人，煌煌列衆星。
金槌奪晉鄙，白刃刎侯嬴。
邯鄲救趙北，函谷走秦兵。
君子榮且昧，忠信莫之明。
間諜忽來及，雄圖靡克成。
千齡萬化盡，但見汴水清。
舊國多孤壘，夷門荆棘生。
蒼梧綵雲沒，湘浦綠池平。
聞有東山去，蕭蕭班馬鳴。
河洲搴宿莽，日夕淚霑纓。
因之唁公子，慷慨此歌行。